**Lectio Divina**

**Is-Seba’ Ħadd matul is-Sena**

Sena B

**Mk 2,1-12**

*Bħan-nies li fetħu s-saqaf biex iniżżlu minnu l-mifluġ, nitlob lill-Ispirtu s-Santu jiftaħli qalbi biex nilqa’ lil Dak li qed jiġi mogħti lili “minn fuq”.*

**Kuntest tas-silta:**

Dan ir-rakkont huwa l-ewwel wieħed minn serje ta' ħamsa (Mk 2,1 - 3,5) li fihom l-evanġelista jippreżenta xi kontroversja fil-konfront ta' Ġesù - kontroversji mqanqla mill-Fariżej u l-Erodjani li jwasslu għal oppożizzjoni dejjem akbar fil-konfront tiegħu u għad-deċiżjoni tagħhom li *"jeqirduh"* (3,6). Kull rakkont minn dawn jista' jinqara għalih waħdu, bħala unità indipendenti. Imma fl-istess ħin hemm xi ħaġa li tgħaqqadhom flimkien bejniethom għax hemm l-istess linja ta' ħsieb, li nistgħu niġbruha f'dawn il-punti:

- l-oppożizzjoni fil-konfront ta' Ġesù, li għandha l-għeruq tagħha fin-nuqqas ta' fidi;

- kull kontroversja mhijiex sempliċi diskussjoni ta' Ġesù mal-kapijiet Lhud imma hija fl-istess ħin rivelazzjoni tiegħu: Ġesù juri lilu nnifsu bħala Bin il-bniedem li għandu s-setgħa jaħfer id-dnubiet (2,10), it-tabib li ġie jfittex il-midinbin (2,17), l-għarus messjaniku tant mixtieq (2,19), il-veru Sid tas-Sibt (2,28) u dak li jeħles lill-bniedem minn kull jasar (3,4).

- in kwantu rivelazzjoni ta' Ġesù, kull kontroversja hija fl-istess ħin aħbar tajba u sejħa għall-konverżjoni;

- il-qalba ta' kull kontroversja mhuwiex il-miraklu imma l-kelma ta' Ġesù, jew aħjar in-novità li huwa jġib, li ma tistax tkun milqugħa minn min mhux lest li jiġġedded: *"inbid ġdid f'damiġġani ġodda"* (2,22);

- Ġesù huwa l-wiċċ mimli ħniena tal-Missier, li jaħfer lill-midneb biex idaħħlu għall-festa tat-tieġ tal-Għarus divin.

**Lectio**

**Meta wara xi ġranet daħal Kafarnahum, in-nies semgħet li kien id-dar. U nġabru bosta, hekk li ma kienx hemm fejn joqgħodu iżjed, anqas quddiem il-bieb. U qagħad ixandrilhom il-kelma.**

Wara l-fejqan tal-lebbruż Ġesù kellu jwarrab fil-kampanja u *"f'ebda belt ma seta' iżjed jidħol bid-dieher"* (1,45). Imma *wara xi ġranet* reġa' daħal Kafarnahum u nħeba fid-*dar*. Probabilment hija d-dar ta' Pietru, fejn kien diġà wettaq miraklu (1,29-31), imma hija wkoll xbieha tal-Knisja li fiha Ġesù *jxandar il-Kelma*. Din id-dar tilqa' fiha lil kulħadd u tiftaħ saħansitra s-saqaf biex tilqa' lil dak li jingħatalha mill-għoli (ara: Atti 10,9s).

Biex jgħid *inġabru* *bosta,* Marku juża l-verb Grieg *syn-ágo*, li minnu ġejja l-kelma *sinagoga*, il-post li fih jinġabar il-poplu biex jisma' l-Kelma t'Alla. Fil-bidu Ġesù kien jgħallem fis-sinagoga (1,39). Minn issa 'l quddiem insibuh jidħol biss darbtejn oħra u kull darba jispiċċa rifjutat (3,1-5; 6,1-6). Din *id-dar* qed issir is-sinagoga l-ġdida, dejjem aktar mimlija, tant li *ma kienx hemm fejn joqgħodu iżjed, anqas quddiem il-bieb*.

**U marru ħadulu quddiemu wieħed mifluġ, merfugħ minn erbgħa min-nies. Billi ma setgħux jersqu sa ħdejh minħabba l-kotra, qalgħu s-saqaf ta' fuqu, fetħu toqba, u niżżlu minnha l-friex li fuqu kien mimdud il-mifluġ.**

Il-bniedem min-natura tiegħu jinsab f'mixja, hu *viator*. Għalhekk, li jkun *mifluġ* (ma jistax jimxi) hu l-akbar falliment tiegħu. Ifisser li ma jistax jilħaq l-għan li għalih jeżisti, ma jistax jasal fid-destinazzjoni finali tiegħu. Skont il-Ġenesi, hija l-biża' li tipparalizza lill-bniedem (Ġen 3,10).

L-*erbgħa min-nies* li jerfgħuh u jeħduh quddiem Ġesù huma simbolu tal-Knisja, imxerrda mal-erbat irjieħ tad-dinja, li bil-fidi tagħha tagħmel tajjeb għal kull bniedem mifluġ. Il-Knisja hija "medjatriċi" u "sinjal ta' salvazzjoni" għall-bnedmin kollha. Il-fidi vera hija dik ta' min hu lest li jitgħabba bil-piż ta' ħuh, bħal Kristu li ħa fuqu l-mard tagħna (Is 53). M'hemmx fidi vera mingħajr karità (ara: Ġak 2,14-26).

**Meta ra l-fidi tagħhom Ġesù qal lill-mifluġ: Ibni, dnubietek maħfura.**

Hija l-ewwel darba li tissemma l-fidi (*pistis*) wara li Ġesù jipprietka: *“indmu u emmnu”* (1,15). Il-fidi twassal għall-maħfra tad-dnubiet. Fir-realtà d-dnub huwa n-nuqqas ta' għarfien jew rifjut tal-imħabba ta' Alla. Il-fidi hija l-għarfien u l-akkoljenza ta' din l-imħabba. F'dan ir-rakkont hija proprju l-fidi tal-oħrajn li tikseb il-maħfra u l-fejqan tal-mifluġ.

Waqt li huma jeħdulu l-mifluġ quddiemu biex ifejjqu fil-ġisem, Ġesù jfejjqu l-ewwel fir-ruħ. B'dan Ġesù juri li l-veru jasar tal-bniedem huwa dak tal-ispirtu. U jekk ifejjqu fil-ġisem (bħal fil-mirakli l-oħra) huwa proprju għax irid ifejjqu fir-ruħ. Ġesù ma jħalli ebda lok għal dubju dwar il-prijorità tal-ispirtu.

**Mela kien hemm bilqiegħda xi wħud mill-kittieba, u f'qalbhom bdew jgħidu: "Dan kif qiegħed jitkellem hekk? Dan qiegħed jidgħi! Min jista' jaħfirhom id-dnubiet ħlief Alla biss?"**

Għalkemm fl-Antik Testment insibu t-tħabbira tal-maħfra tad-dnubiet marbuta maż-żmien eskatoloġiku (Hos 14,5; Mik 7,18-19; Ġer 31,34; eċċ), imma ħadd ma kien jatribwixxi din is-setgħa lill-Messija nnifsu. Waqt li jaħfer id-dnubiet, Ġesù jagħmel lilu nnifsu Alla. Dan isib ir-reżistenza tal-kittieba, li kienu *bilqiegħda*: ipparalizzati bħall-mifluġ; il-paralisi tagħhom kienet f'qalbhom, magħluqa għall-fidi. *F’qalbhom* (*dialoghízo*) jakkużaw lil Ġesù bħala midgħi u jikkundannawh, liema kundanna joħorġuha mbagħad quddiem is-Sinedriju (14,64). U ma jintebħux li waqt li jikkundannaw lilu qed jikkundannaw lilhom infushom! (Ġw 3,18).

**"Mela biex tkunu tafu li Bin il-bniedem għandu s-setgħa jaħfer id-dnubiet fuq l-art", qal lill-mifluġ: "Qum qiegħed ngħidlek, aqbad friexek u mur lejn darek."**

Hija l-unika darba li Ġesù jiddikjara l-iskop tal-mirakli: *biex tkunu tafu li Bin il-bniedem għandu s-setgħa jaħfer id-dnubiet fuq l-art*, u għalhekk hu Alla li sar bniedem biex jeħles il-bniedem mill-jasar tad-dnub.

*Il-friex* għal min hu f'saħħtu hu l-post tal-mistrieħ, imma għal min hu marid hu l-post tal-jasar. Huwa bħal-Liġi: milja ta' ħajja għal min jgħixha bil-fidi u veru jasar għal min jgħixha bla fidi (Gal 3,23-25). Il-friex wassal lill-mifluġ sa għand Ġesù, imma issa huwa hu li jġorr il-friex. Il-Liġi tjassrek kull meta tiksirha, imma għandha l-vantaġġ li twasslek għand Ġesù li kapaċi jaħfirlek, jeħilsek mill-piż tagħha (jirxuxtak: *"qum"*) u jagħtik il-qawwa li terfagħha bil-ferħ bħal *"madmad ħelu"* u *"toqol ħafif"* (Mt 11,30).

**Meditatio**

*Mifluġ* huwa min hemm xi ħaġa żżommu milli *jimxi* lejn l-iskop tal-eżistenza/sejħa tiegħu. Jien miexi?... X'inhu jżommni milli nimxi?...

L-*erbgħa min-nies* ħadu lill-mifluġ quddiem Ġesù. X’attenzjoni qed nagħti lil ħuti?... X’post għandu t-talb ta’ interċessjoni fil-ħajja tiegħi?...

Il-kittieba kkundannaw lil Ġesù f’qalbhom. X’tip ta’ ħsebijiet jgħadduli minn moħħi fuq l-oħrajn?... X’ġudizzji nagħmel fuqhom f’qalbi?...

Il-mifluġ imfejjaq minn Ġesù *jerfa’ l-friex* li kien iżommu mjassar, simbolu tal-Liġi. Jien x’Liġi għandi f’ħajti?... Qed twassalni b’xi mod għand Ġesù?... Qed ngħixha b’ħelsien interjuri jew bħala jasar?...

**Oratio - Contemplatio**

*Inpoġġi lili nnifsi f’riġlejn Ġesù, bħall-mifluġ; nitolbu jaħfirli dnubieti u jfejjaqni minn kull tip ta’ paralisi li hemm ġo fija.*